text: Region Syddanmark er den mest produktive region
  20 december 2010 kl. 15.29
  Region Syddanmark er helt i front, når det kommer til produktiviteten indenfor sundhedsområdet.
  På sundhedsområdet havde Region Syddanmark i 2009 et produktivitetsniveau på fem procent højere end landsgennemsnittet. Dermed er regionen den mest produktive af de fem regioner i Danmark.
  Det viser helt nye tal, som Idenrigs- og Sundhedsministeriet har offentliggjort i dag.
  
  Ros til læger og sygeplejersker
  Hos regionsrådsformand Carl Holst (V) vækker tallene begejstring:  
  - Det er bare flotte tal. Jeg synes, at medarbejdere og ledelse på de syddanske sygehuse fortjener stor ros og respekt for det flotte resultat, siger regionsrådsformand Carl Holst (V). Han roser medarbejderne for indsatsen:
  - Det fortæller, at vores læger og sygeplejersker oven på strejken i 2008 virkelig har smøget ærmerne op og taget fat. Det er rigtigt godt gået.
  
  Produktivitet sikrer jobs
  Den høje produktivitet er også positiv for regionens økonomi.
  - Den høje produktivitet og den fortsatte produktivitetsudvikling sætter os i stand til at overholde vores budgetter. Og derfor undgår vi de store tilbagevendende fyringsrunder, som sygehuspersonalet i de andre regioner er udsat for, siger Carl Holst (V).
  Bag produktivitetsmålingerne står en arbejdsgruppe bestående af Danske Regioner, Finansministeriet og Indenrigs- og Sundhedsministeriet.
  Undersøgelsen viser ikke, i hvor høj grad behandlingerne virker.
  